Ο [Απολογισμός Βιώσιμης Ανάπτυξης](http://www.dad.gr/images/documents/AVA_2016_final_01.pdf) της πόλης του Αγ. Δημητρίου είναι διαθέσιμος σε ηλεκτρονική μορφή στην ιστοσελίδα του Δήμου και παρουσιάζει αναλυτικά τη στρατηγική και τις επιδόσεις του Δήμου σε πέντε σημαντικούς πυλώνες. Συνοπτικά:

 **Ορθή διακυβέρνηση και Οικονομική Βιωσιμότητα**

Οι δράσεις για τη Διακυβέρνηση και την Οικονομία του Δήμου Αγ. Δημητρίου περιλαμβάνουν την ανεύρεση πρόσθετων πόρων, τη διασφάλιση τοπικών εσόδων, την περικοπή αλόγιστων δαπανών, την εναρμόνιση στα σύγχρονα πρότυπα ελεγκτικών διαδικασιών και την υιοθέτηση καινοτόμων εφαρμογών για την καλύτερη εξυπηρέτηση των πολιτών.

**Περιβάλλον**

Οι πρωτοβουλίες του Δήμου για το Περιβάλλον αφορούν, στη χρήση τεχνολογιών για την παρακολούθηση και διαχείριση των καταναλώσεων ενέργειας στα δημοτικά κτήρια και οχήματα, ολοκληρωμένο πρόγραμμα προώθησης της ανακύκλωσης, αξιοποίηση προγραμμάτων ανάπλασης κοινόχρηστων χώρων, συνεχή συντήρηση και ανάπτυξη πρασίνου, οργάνωση και υλοποίηση προγράμματος διαχείρισης αδέσποτων ζώων, αλλά και διαρκή ευαισθητοποίηση των πολιτών στα θέματα προστασίας του περιβάλλοντος και σεβασμού του δημόσιου χώρου.

**Κοινωνία**

Ο Δήμος Αγ. Δημητρίου ασκεί κοινωνική πολιτική απευθυνόμενος ισότιμα και χωρίς διακρίσεις σε όλους τους πολίτες και τις κοινωνικές ομάδες, δίνοντας έμφαση σε ειδικές κατηγορίες πολιτών όπως ΑΜΕΑ, εργαζόμενες μητέρες, ευπαθείς οικονομικά πολίτες και πρόσφυγες. Κυριότερα όμως, επιχειρεί να ενεργοποιήσει όλους τους πολίτες, εμπλέκοντας τους σε δράσεις και δομές αλληλεγγύης και προσφοράς.

**Βιώσιμες Υποδομές**

Μια πόλη για να καταστεί βιώσιμη θα πρέπει να διαθέτει και ανάλογες υποδομές. Σε αυτή την κατεύθυνση κινήθηκαν και οι δράσεις που υλοποιήθηκαν. Η εκτεταμένη συντήρηση του οδικού δικτύου, η διαρκής βελτιστοποίηση της σήμανσης, οι συνεχείς έλεγχοι από τη Δημοτική Αστυνομία ώστε να διασφαλιστεί η εφαρμογή του ΚΟΚ, καθώς και επισκευές και αισθητικές αναβαθμίσεις σχολείων και παιδικών σταθμών είναι μόνο μερικές από τις δράσεις προς αυτή την κατεύθυνση.

**Εργαζόμενοι**

Οι εργαζόμενοι είναι ο πυρήνας του Οργανισμού που ονομάζεται Δήμος Αγ. Δημητρίου. Το όραμα της βιώσιμης πόλης αποτελεί και δικό τους όραμα. Η εκπαίδευση και η συνεχής εξέλιξη των εργαζομένων είναι όχι μόνο χρέος του Δήμου, αλλά και ανάγκη, αφού έτσι η πόλη αναβαθμίζεται και γίνεται καλύτερη με σχεδιασμό από καταρτισμένους ανθρώπους.